জন্মের সময় আমরা আমাদের দেশের নাম দিয়েছিলাম ‘গণপ্রজাতন্ত্রী বাংলাদেশ’। আদর করে মানুষ যেমন প্রিয়জনকে প্রিয় নামে ডাকে, আমরা আমাদের প্রিয় দেশকে তেমনভাবে ডাকি ‘সোনার বাংলা’। স্বাধীন বাংলাদেশের আনুষ্ঠানিক জন্মের প্রায়-শতবর্ষ পূর্বেই বাংলাদেশের মানুষ বাংলা, বাংলাদেশ, সোনার বাংলাকে স্বপ্নে ও সত্ত্বায় ধারণ করেছেন। একটি দেশের স্বপ্ন বাংলাদেশের বাঙালিদের চিত্ত ও মননে সদা-জাগ্রত অনাদীকাল থেকেই। ৩০ সেপ্টেম্বর ১৯০৫ সালে রবীন্দ্রনাথ ঠাকুর অন্য আরেকটি প্রেক্ষাপটে ‘আমার সোনার বাংলা’ গানটি বেঁধেছিলেন। দেড়শ’ বছর আগে যখন এই দেশে দখলদার ইংরেজের চাপিয়ে দেওয়া শোষণমূলক নীলচাষের বিরুদ্ধে মানুষ ক্ষেপে উঠেছিল, তখন ‘নীলবাঁদরে সোনার বাংলা করে ছারখার’ গানটার বেশ জনপ্রিয়তা ছিল। ‘হুতোম প্যাঁচার নক্সা’য় আছে, ‘হ্যা লো সোনার বাংলা খান/পোড়ালে নীল হনুমান’। ফলে এদেশের মানুষের সত্ত্বায় সোনার বাংলার উপস্থিতি ঐতিহাসিক।